Prvo nastavno pismo iz predmeta Osnove turizma  
Predavač: Ankica Đurasek



„Putnik vidi ono što vidi, a turist vidi ono zbog čega je došao da vidi.“ – G.I. Chesterson

Iskoristimo ovu rečenicu kao uvod u osnove turizma.

Turizam kao djelatnost postaje globalni društveni i gospodarski fenomen pružajući svim zemljama mogućnost ravnopravnog sudjelovanja na međunarodnom tržištu.

Ovim predmetom pojasnit ćemo osnovne turističke pojmove, povijesni razvoj turizma, zakonsku regulativu u turizmu, preduvjete za stvaranje turističkih destinacija, učinke turizma, posebne oblike turizma, te turizam u RH.

**Osnovni pojmovi u turizmu**

Za gospodarstvo mnogih zemalja turizam predstavlja djelatnost koja donosi najviše prihoda. Zbog toga se sve turističke aktivnosti statistički prate. Radi jednostavnijeg praćenja potrebno je definirati osnovne turističke pojmove, a to su:  
Putnik – osoba koja putuje izvan mjesta boravka iz nekog razloga  
Posjetitelj – osoba koja putuje izvan mjesta boravka do najdulje godinu dana, a da glavni razlog putovanja nije plaćena djelatnost.  
Posjetitelji se dijele na: a) izletnike – posjetitelji koji borave kraće od 24 sta i ne ostvaruju noćenje   
 b) turiste - osobe koje izvan mjesta boravka borave više od 24 sata radi zadovoljstva, učenja, novosti te drugih promjena.

Izravno za turiste vezana su turistička putovanja koja imaju ova obilježja:  
- trajanje  
- nije učestalo  
- bez prisile, zbog zadovoljstva  
- nevezano za obavljanje plaćene djelatnosti  
- s povratkom u mjesto polaska

Turističko putovanje sastoji se od prijevoza, prihvatnih kapaciteta i svih aktivnosti od trenutka polaska do povratka u mjesto boravka.   
Putem ovih pojmova dolazimo do definicije turizma donesene 1991. godine na skupu statističara u Kanadu.  
„Turizam je skup odnosa i pojava vezanih za aktivnosti osoba koje putuju i borave u mjestima izvan mjesta svoga stalnog boravka, neprekidno i najviše do godine dana, radi provođenja slobodnog vremena, poslovnih i drugih razloga.

Razlikujemo ove vrste turizma, prema kojima statistički evidentiramo posjetitelje:  
a) domaći turizam – putovanje unutar vlastite zemlje  
b) ulazni turizam – dolazak stranog turista u npr. RH   
c) izlazni turizam – odlazak domaćeg turista u stranu zemlju  
d) međunarodni turizam – zbroj ulaznog i izlaznog turizma

U međunarodnoj turističkoj statistici prati se broj dolazaka, odlazaka te broj ostvarenih noćenja.  
U RH statističke podatke o turizmu prikuplja Državni zavod za statistiku.   
Osim do sada spomenutih pojmova, pobliže ćemo odrediti pojmove: turistički resursi, turistička destinacija i turističke aktivnosti.

**Turistički resursi** su sve ulazne vrijednosti koje utječu na povećanje posjećenosti nekog prostor i pridonose njegovom turističkom razvoju.  
Turizmom se prirodni resursi „humano“ koriste u turističke svrhe.

Tako primjerice šume koristimo za drvnu industriju, ali i za planinarenje.  
Turistički resursi osnova su za razvoj turističkih atrakcija, koje su prostorno određene i ovise o predodžbi koju o njima imaju turisti.  
Osim resursa, odnosno atrakcija, za razvoj turizma važni su očuvan okoliš, politička stabilnost i osobna sigurnost, atraktivno uređen prostor, prometna povezanost i komunalna infrastruktura.  
  
**Turistička destinacija** je središte turističkih zbivanja a predstavlja geografsko područje koje turisti i izletnici posjećuju u većem broju zbog atrakcija, a dostupne su i opremljene za prihvat turista.

U turističkim destinacijama turisti se bave **turističkim aktivnostima,** koje ljudima u mjestu stalnog boravka nisu uvijek dostupne.  
Podjela turističkih aktivnosti:  
a) **dokoličarske –** odmor, oporavak, rekreacija, zabava i dokoličarsko obrazovanje (npr. škola ronjenja)  
b) **nedokoličarske** – šoping, sudjelovanje na seminarima, kongresima i sl.

**Turistički sustav**

Turistički proizvod vrlo je kompleksan, jer u njemu sudjeluju brojni subjekti i njihove djelatnosti.   
Stoga govorimo o turističkom sustavu koji povezuje i usklađuje ciljeve i interese različitih organizacija koje sudjeluju u turizmu.  
Turistički sustav čine :  
a) **društveni subjekti –** udruge, organizacije i ustanove koje potječu razvoj turizma  
b) **gospodarski subjekti** – poslovne organizacije, obrti ili građani koji se bave djelatnostima u turizmu  
c) **strukovni subjekti** - strukovne udruge i komore  
d) **državni i paradržavni subjekti** – administrativna tijela koja svojim odlukama utječu na turizam  
e) **međunarodni subjekti** – međunarodne organizacije u turizmu

Koordinacija i vodstvo subjekata turističkog sustava na razini turističke destinacije jedna je od ključnih uloga destinacijskog menadžmenta.   
Destinacijskim menadžmentom bave se destinacijske menadžment organizacije koje se bave razvojem i provedbom turističkih proizvoda u destinaciji.   
Najvažnija međunarodna organizacija specijalizirana za turizam je **Svjetska turistička organizacija pri UN (UNWTO),čija je zadaća unapređivanje i razvoj turizma na načelima održivog razvoja, kako bi se unaprijedio gospodarski razvoj, te postiglo razumijevanje među ljudima, mir i blagostanje.**

**Turistička politika i zakonodavstvo**

Turistička politika je skup smišljenih i usklađenih akcija različitih subjekata turističkih sustava radi postizanja određenih učenika koje može ostvariti turizam.   
  
Turistička politika je oblik državne intervencije u turizam, a na nju utječu:   
- društveno-politički i ekonomski sustav zemlje  
- razina razvijenosti turizma  
- utjecaja vanjskih činitelja  
- stvaran odnos države prema turizmu   
- razina svijesti o ulozi i važnosti turizma

Najvažnije sredstvo turističke politike je **pravo u turizmu** koje određuje uvjete rada i djelovanja u turizmu u obliku različitih zakona, propisa, pravilnika i uzanci (uzance su poslovni običaji koji su zapisani)

**Nastanak i razvoj turizma**

Objasnimo na koji način dolazi do kretanja turista.   
Osnovni preduvjeti za razvoj turizma su stvaranje turističkih potreba i motiva, raspoloživo slobodno vrijeme i dostupna novčana sredstva.

Nakon što smo spomenuli osnovne preduvjete koji su pokrenuli zbivanja u turizmu, proučimo i povijesni razvoj turizma.  
Povijest turizma možemo podijeliti na **razdoblje začetaka turizma i razdoblje suvremenoga turizma**.

Razdoblje začetaka turizma započinje prvim putovanjima, gdje već kod starih Grka i Rimljana nailazimo na putovanja uvjetovana turističkim motivima.   
Kod Grka su to bile Olimpijske igre, odlasci u lječilišta, a kod Rimljana prisustvovanje priredbama i gladijatorskim igrama i odlasci u terme.

Srednji vijek i razdoblje putovanja i ratnih pohoda u ime religije, osim toga, turistički motivi vezani su uz lov, viteške turnire i različite priredbe.

Turistički procvat nastupa potkraj 17. i početkom 18. stoljeća pojavom **Grand tour putovanja**. To su bila višegodišnja putovanja mladih britanskih aristokrata po europskim gradovima važnima za izobrazbu i odgoj. Posjeti su uključivali Veneciju, Firenzu, Rim te neke švicarske, njemačke te nizozemske gradove.   
To je razdoblje jačanja turizma pa se usporedno javljaju i različiti objekti za boravak turista, poput svratišta, pansiona i hotela.   
U to doba i prijevoz putnika postaje sve udobniji i organiziraniji.   
S uvođenjem željezničkog prometa možemo povezati i prvo organizirano skupno turističko putovanje koje je proveo Thomas Cook. On je organizirao i u tisku oglasio izlet željeznicom u kojem je sudjelovalo oko 500 ljudi (1841.) To je bilo **razdoblje organiziranoga turizma**.  
  
To je razdoblje intenzivnijeg razvoja turizma i na prostorima današnje RH.  
Najpoznatija turistička mjesta su lječilišta ili odmarališta Opatija, Lovran, Crikvenica, Rab, Lošinj, Hvar i Dubrovnik.

Tehnološkim napretkom u 20. stoljeću stvoreni su preduvjeti za razvoj suvremenog turizma.  
Mnogi ljudi putuju radi odmora i „bijega“ od svakidašnjice.   
Putovanja su olakšana izgradnjom mnogobrojnih cesta te brodskih i željezničkih linija.

Najintenzivniji turistički razvoj događa se nakon završetka 2. svjetskog rata.  
To **je razdoblje masovnog turizma**, kada se glavnina turističkih kretanja odvija ljeti te se stoga u primorskim mjestima grade prihvatni kapaciteti za smještaj i boravak turista.  
Masovni turizam donosi brojne pozitivne gospodarske učinke jer je potaknuo gospodarski razvoj i omogućio podizanje životnog standarda.   
Osim gospodarskih, javljaju se i nepovoljni ekološki učinci zbog kojih se stvara potreba provođenja razvoja turizma na načelima održivog razvoja. **Održivi turizam** obilježen je dugoročnom usklađenošću s prirodnim, društvenim i kulturnim okruženjem.   
Jedna turistička sezona nastoji se produljiti i rasteretiti stvaranjem različitih oblika turizma koji su namijenjeni pojedinim skupinama turista.  
To je pojava tzv. turističke segmentacije ili podjele koja dovodi do promjene turističkog proizvoda u pojam turističkog doživljaja.



Pitanja za provjeru znanja

1. Kako dijelimo posjetitelje?
2. Što je turizam?
3. Navedi vrste turizma na primjerima:

Turist putuje unutar vlastite države.- \_\_\_\_\_\_\_\_\_\_\_\_\_\_\_ turizam

Turist iz Austrije dolazi u RH. - \_\_\_\_\_\_\_\_\_\_\_\_\_\_\_\_\_ turizam

Turist iz RH odlazi u Italiju.- \_\_\_\_\_\_\_\_\_\_\_\_\_\_\_\_\_\_ turizam

1. Što su turistički resursi, navedite primjer turističkog resursa.
2. Geografsko područje, koje turisti i izletnici posjećuju u većem broju, a prilagođeno je posjetama i duljem boravku nazivamo \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_.
3. Turističke aktivnosti dijelimo na \_\_\_\_\_\_\_\_\_\_\_\_\_\_\_\_\_\_\_\_\_\_\_ i \_\_\_\_\_\_\_\_\_\_\_\_\_\_\_\_\_\_\_\_.
4. Tko čini turistički sustav?
5. Što je UNWTO i što joj je zadaća?
6. Što je turistička politika?
7. Najvažnije sredstvo turističke politike je \_\_\_\_\_\_\_\_\_\_\_\_ u turizmu.
8. Navedite osnovne preduvjete za pojavu turističkih kretanja.
9. Povijest razvoja turizma dijelimo na razdoblje\_\_\_\_\_\_\_\_\_\_\_\_\_\_\_\_\_ turizma i razdoblje \_\_\_\_\_\_\_\_\_\_\_\_\_\_\_ turizma.
10. Navedite primjere turističkih motiva u starom i srednjem vijeku.
11. Kako se zovu putovanja mladih aristokrata u 18.st. u europske gradove, značajne za izobrazbu i odgoj?
12. Koje su razvijene turističke destinacije u 18.st. na prostoru današnje RH?
13. Koje razdoblje turizma vezujemo uz Thomasa Cook-a?
14. Kada nastupa razdoblje masovnog turizma i što ga obilježava?
15. Zašto se javlja održivi turizam i što on predstavlja?

Popis literature:

Ćorak, S., Mikačić, V., Kožić, I., Trenzer, Ž., 2014. Osnove turizma, Školska knjiga, Zagreb  
Birin, L., Kasum, Z., Rodin, I., 2013. Osnove turizma, MATE, Zagreb  
Mikačić, V., Weber, S.,2002. Osnove turizma, Školska knjiga, Zagreb, vol. 7  
Internet stranice